**Rustică**

*Casian Maftei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ziua ta, iată,

strălucesc, din nou,

Coarnele de berbec

sprijinite de cireș... Mândro,

Îți amintești

ulița pe care ne-am sărutat întâi?

Era, încă,

luna deasupra geamului

După care dospea, mama ta,

cozonaci cu nucă tare,

Și megieșii, trudiți,

pe paiele lor,

dormeau... Vara

Era în mijlocul satului,

și, peste tot,

Mirosea a busuioc din sânul tău,

de parcă

Numai tu l-ai fi avut plin...

Ah, copilă

cu părul împletit în două părți!...

Câte cântaturi de cocoși

nu ne-au trezit în zori,

Cu frunțile

crescute una-n-tralta,

În ieslea murgului nepotcovit,

ca trupul tău subțire,

lunecos!...

Și toate firele de iarbă

ne știau în luncă,

și sălciile toate... Și toate

Babele bârfeau pe la fântână,

când am plecat la oaste,

supărat,

Că tu,

te-ai măritat cu altul...